Document ID: 32006R0962

NARIADENIE RADY (ES) č. 962/2006
z 27. júna 2006,
ktorým sa mení a dopĺňa nariadenie (ES) č. 2505/96 otvárajúce a stanovujúce správu všeobecných colných kvót Spoločenstva na určité poľnohospodárske a priemyselné výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Rada prijala 20. decembra 1996 nariadenie (ES) č. 2505/96 otvárajúce a stanovujúce správu všeobecných colných kvót Spoločenstva na určité poľnohospodárske a priemyselné výrobky (1). Dopyt Spoločenstva po príslušných výrobkoch by sa mal uspokojiť za najpriaznivejších podmienok. Na tieto účely by sa mali nové colné kvóty Spoločenstva otvoriť so zníženými alebo nulovými colnými sadzbami pre príslušné objemy bez toho, aby sa akokoľvek narušil trh s takýmito výrobkami.
(2)
Objem kvóty pre určité všeobecné colné kvóty Spoločenstva je nedostatočný na uspokojenie potrieb výrobného odvetvia Spoločenstva počas súčasného kvótového obdobia, a preto by sa mal zvýšiť.
(3)
Nariadenie (ES) č. 2505/96 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Colné kvóty uvedené v prílohe k tomuto nariadeniu sa dopĺňajú do prílohy I k nariadeniu (ES) č. 2505/96.
Článok 2
Pre kvótové obdobie od 1. januára do 31. decembra 2006 sa objem colnej kvóty pre poradové číslo 09.2986 v prílohe I k nariadeniu (ES) č. 2505/96 stanovuje na 14 315 ton.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie sa uplatňuje od 1. júla 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 27. júna 2006

Labels: 12
3
1